Ngə́ mod a sɔ́ túni Ńtondôbə zəzə efái, a yi sɔ́ ai ovug a mǎn soe ḿbɔ́n á yób, a báág fə otú. 2A yi sɔ́ və̄ bɔ́n bə́ Áron byə́m bítē, émēn a byɛdə́ óvug ḿbámāná ai m̀bɔ́n dwé dá, ai otú ósə, abǒg te fada ǎ yi tum byə́m bítē bísə̄ á ndóan nə́ otsídā ó bɛd á yób, bə́ kad dɔ́ tsog, ngab tě yayi díg fūfulu ai balabínda ású yə̄ nâ olún Ńtondôbə ó vɔ́bí. 3Ábím lálígi á éfāī tē láwōge ai Áron ai bɔ́n bóé, m̀fúfúb ésəŋǎ yā bīdí bí Ńtondôbə. 4Ngə́ wazu túnī ḿbāŋálā bábum á dí tə wafudi ekɔ̌ sāŋ á óvug, bə́ fudigi hə m̀bɔ́n ngə́ kig mə́kali mə́ nə́ təge ai ekɔ̌ sāŋ, á bə́ mān du ḿbɔ́n. 5Ngə́ éfáī dzóē é nə dzóm yā ō hə́ yám á ndóan á yób[1], tə wafudi ekɔ̌ sāŋ óvug wǎyi báman ai m̀bɔ́n. 6Wayi dzɔ́ mǎn bə́g mənyuŋ o dzódán ḿbɔ́n á yób, efái á dzīlí. 7Ngə́ mə̄túnuŋa móē mə́ nə ǹyáŋán éyə̄ŋə́lé, o bámaŋan ovug ai m̀bɔ́n, 8abǒg te wǎzu hḿ və́ Ńtondôbə éfái bə́ mān yām ákyāí dīlí. Bâyi dzɔ́ sɔ́ lə́dē fada. Fada a sɔ́ dzɔ bəde âlatâr. 9Á éfáī tē, fada a yi vǎ ngab yǎ ā yi bəde âlatâr nə́ bə́ kad dɔ́ tsog, a yi dzɔ dígi ai balabínda âlatâr hálā anə́ ngab Ǹtondôbə yǎ yāyi nâ olún Ńtondôbə ó vɔ́bí.